ไทยพาณิชย์ลุยRMFแบบใหม่
&nbsp;
10 ส.ค. 2554

โพสต์ทูเดย์ — บลจ.ไทยพาณิชย์ จ่อลุยกองทุน RMF ประเภท Target Date Fund เจ้าแรกในอุตสาหกรรม แซงหน้าแชมป์เก่า
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ในปี 2554 มีแผนที่จะออกกองทุนรวมเพื่อการเลี้ยงชีพ (RMF) ประเภท Target DateFund ซึ่งคาดว่าจะเป็นครั้งแรกของอุตสาหกรรมที่เปิดให้นักลงทุนมีโอกาสเลือกการลงทุนที่เหมาะสมกับช่วงเวลาที่จะเกษียณอายุ
ทั้งนี้ บลจ.ไทยพาณิชย์ จะออกกองทุนดังกล่าว จำนวน 4 กองทุน โดยจะใช้ปีที่จะเกษียณห่างกันกองทุนละประมาณ 5 ปี ได้แก่ ปี 2558, 2563, 2568 และ 2573
“ตอนนี้มูลค่าสินทรัพย์สุทธิของกองทุน RMF ของ บลจ.ไทยพาณิชย์ อยู่ที่ 1.32 หมื่นล้านบาท อยู่อันดับ 2 ของอุตสาหกรรม ตามหลังอันดับ 1 อยู่ประมาณ 5,300 ล้านบาท แต่หลังจากออกกองทุน RMF Target Date Fund จะทำให้กองทุน RMF ของเรามีความหลากหลายมากขึ้น ซึ่งเชื่อมั่นว่า บลจ.ไทยพาณิชย์ มีโอกาสที่จะขยับก้าวขึ้นมาครองส่วนแบ่งการตลาดอันดับ 1 ในตลาดกองทุน RMF ได้เช่นเดียวกับกองทุนรวมหุ้นระยะยาว (LTF) ซึ่งปัจจุบันเป็นอันดับ 1 อยู่แล้ว โดยมีสินทรัพย์สุทธิ 3.04 หมื่นล้านบาท”
นอกจากนี้ นางโชติกายังกล่าวอีกว่า ในช่วงที่ผ่านมาเม็ดเงินลงทุนในกองทุนประหยัดภาษีค่อนข้างจะนิ่ง และภาพรวมของทุก บลจ.ไม่น่าจะแตกต่างกันมากนัก เพราะหลังจากที่ดัชนีตลาดหุ้นไทยทะลุขึ้นไปยืนเหนือ 1,000 จุดนั้น ทำให้นักลงทุนส่วนใหญ่ชะลอการตัดสินใจลงทุนออกไป แม้ว่าจะเข้าสู่ช่วงเทศกาลลงทุนของกองทุนประหยัดภาษีแล้วก็ตาม 
“แต่ช่วงที่ดัชนีปรับลงมาต่ำกว่า 1,000 จุดนั้น ก็มีเม็ดเงินไหลเข้ามาอย่างเห็นได้ชัด สะท้อนว่านักลงทุนมีความเข้าใจและหาจังหวะในการลงทุนได้ดี” นางโชติกา กล่าว